CPALL ร่วง 4.09% โบรกฯ มองขายหุ้น MAKRO ยากขึ้น-ลดอัตราจ่ายปันผล
CPALL ร่วง 4.09% โดย ณ เวลา 10.40 น.ราคาอยู่ที่ 41.00 บาท ลบ 1.75 บาท หรือ 4.09% มูลค่าการซื้อขาย 566.17 ล้านบาท ด้านบล.ทิสโก้ มองโอกาสขายหุ้น MAKRO ยากขึ้น-และทำให้ระดับหนี้สินของ CPALL อยู่ในระดับสูงกว่าที่กำหนด ทำให้มองว่าหากไม่มีการขาย MAKRO ทาง CPALL จะต้องลดการจ่ายเงินปันผลแทน 
8 ก.พ. 2559

ผู้สื่อข่าวรายงานว่า ราคาหุ้น บริษัท ซีพี ออลล์ จำกัด (มหาชน) หรือ CPALL ปิดตลาดราคาอยู่ที่ 41.00 บาท ลบ 1.75 บาท หรือ 4.09% มูลค่าการซื้อขาย 1.08 พันล้านบาท โดยราคาหุ้นเปิดตลาดที่ 42.00 บาท ต่ำสุดที่ 40.75 บาท สูงสุดที่ 42.00 บาท 

 
โดย บล.ทิสโก้ ระบุในบทวิเคราะห์(8 ก.พ.)  หลังจากที่ผู้บริหารของ CPALL โดน กลต. กล่าวหาเรื่อง Insider Trade ทำให้ราคามีการปรับตัวที่แย่กว่าตลาด 6% และทำให้นักลงทุนขาดความเชื่อมั่นในธรรมาภิบาลของบริษัท ซึ่งความเสี่ยงนี้จะลดโอกาสในการขาย MAKRO ของ CPALL และทำให้ระดับหนี้สินของ CPALL อยู่ในระดับสูงกว่าที่กำหนด ทำให้มองว่าหากไม่มีการขาย MAKRO CPALL จะต้องลดการจ่ายเงินปันผลแทน
ทั้งนี้ หากไม่มีการขาย MAKRO จะทำให้ CPALL มีความเสี่ยงที่จะลดภาระหนี้สินให้อยู่ในระดับที่กำหนดไว้ได้ จากคาดการณ์ ในกรณีที่ไม่มีการขาย MAKRO จะทำให้ CPALL มีปัญหาเรื่องระดับนี้สินในปี 2017 จากกำหนดการในการชำระหุ้นกู้ของ CPALL ในปีนี้ รวมกับแผนการลงทุนของ CPALL และ MAKRO ที่ 1.79 หมื่นล้านบาทในปี 2016 และ 1.49 หมื่นล้านบาทในปี 2017 จากอัตราการจ่ายเงินปันผล 50% และการชำระหุ้นกู้ อัตราส่วน D/E ของ CPALL จะลดลงไม่ทันข้อกำหนดที่ 3.5 เท่าในปี 2016 และ 2.5 เท่าในปี 2017 หากต้องการให้การขยายกิจการเป็นไปตามแผนงาน เชื่อว่า CPALL ต้องลดอัตราการจ่ายเงินปันผลลง
 